
נייר עמדה

לעניין
הצעת חוק ההתיישנות (תיקון מס' 4) (התישנות תביעה בשל בעבירות מין או התעללות), התשס"ז-2007, 
             ה"ח הכנסת 139   7/3/07
לאור הצעת החוק דלעיל, המשלבת בין הצעות החוק של ח"כ סלומיאנסקי, וח"כ תירוש, הרינו מתכבדים להעביר לועדה הנכבדה את עמדת מרכז "נגה" למען נפגעי עבירה הקריה האקדמית אונו.
אנו חוזרים על עמדתנו כי נכון יהיה בסעיף 18 ב. להצעת החוק דנן,  להרחיב את היקף העבירות עליהן יחול הסדר התיישנות מיוחד גם לעבירות מין  בבגירים, וגם לעבירות אלימות חמורה, כמפורט בתוספת הראשונה א' לחוק זכויות נפגעי עבירה.
הרציונאל העומד מאחרי גישה זו נשען על שלושה אדנים:

(1) הפער הקיים בארץ בין מרוץ ההתיישנות הפלילית של מעשה העבירה (בעבירות מסוימות), לבין מרוץ ההתיישנות האזרחית. 
(2) משך הזמן הארוך של התנהלות ההליכים הפליליים כנגד הנאשם, שלעיתים נמשכים שנים ארוכות, וקיימים מצבים שבהם הנאשם מורשע לאחר שתקופת ההתיישנות האזרחית חלפה. מצבים אלה עלולים להשאיר את הנפגע חסר כל, בהיעדר מנגנון פיצוי בידי המדינה ושלילת יכולתו להגיש את תביעתו היות ובפועל פרק הזמן הנוכחי אינו מאפשר לו להיפרע מידי התוקף מלוא נזקיו. בהקשר זה יש להדגיש כי תקופת הזמן בה מתנהל ההליך הפלילי הנה באחריות המדינה, ואין כל הגיון בכך שתוטל לפתחו של הקרבן חובה להגיש תביעתו תוך תקופת זמן קצרה ובטרם הסתיימו ההליכים הפליליים.
(3) מדובר בנאשם שאחריותו לנזקיו של נפגע העבירה הוכרעה ע"י בית המשפט.  הרציונל של קושי או כשל ראייתי הנגרם כתוצאה מחלוף הזמן אינו מתקיים במקרה זה, כיוון שתביעת הקורבן על פי סעיף זה תתבסס מן הסתם על פסק הדין הפלילי, המשמש כראייה לכאורה בתביעה האזרחית, כאמור בסעיף 42א לפקודת הראיות (נוסח חדש), תשל"ז-1971, והן כראיה חלוטה בתביעה אזרחית נגררת לפלילים, כאמור בסעיף 77 לחוק בתי המשפט התשכ"ד-1984.  לשיטתנו, יש למדינה ולציבור אינטרס לאפשר לכל קרבנות עבירות המין והאלימות החמורות ליהנות מהיתרונות הדיוניים הטמונים בתביעה המתבססת על ראיה לכאורה, או על ראיה חלוטה (אין ספק שזו כוונת המחוקק בסעיף זה).
לאור האמור לעיל, איננו רואים הצדקה להגביל את החלת ההסדר המיוחד רק על עבירות מין ו/או התעללות בקטינים בלבד. נהפוך הוא אנו מאמינים כי  יש למדינה ולציבור עניין בכך שאדם שהוגש כנגדו כתב אישום בגין עבירת מין ואלימות ובית המשפט פסק בדבר אחריותו הפלילית, ישא גם בעלות הכלכלית של הנזק שגרם, ויפצה את הקרבן. 

